b"\n_START_ARTICLE_\nBMR-600\n_START_SECTION_\nHist\xc3\xb2ria\n_START_PARAGRAPH_\nEl 1972, la Comisi\xc3\xb3n de Desarrollo de Veh\xc3\xadculos Blindados de la Direcci\xc3\xb3n de Investigaci\xc3\xb3n del Ministeri de Defensa d'Espanya i la direcci\xc3\xb3 de projectes de l'empresa estatal ENASA van comen\xc3\xa7ar a treballar en un projecte conjunt de desenvolupament d'un blindat que compl\xc3\xads els requeriments de l'ex\xc3\xa8rcit espanyol. ENASA s'encarregaria de l'apartat automotiu mentre que l'ex\xc3\xa8rcit es concentraria en el blindatge i l'armament. El proc\xc3\xa9s de disseny es va allargar fins a l'any 1975. Aleshores, entre 1975 i 1976, es va fabricar un prototip anomenat Pegaso 3.500 que es va provar en un gran ventall de situacions. Aquest model tenia el motor rere el conductor a l'esquerra del buc i l'estaci\xc3\xb3 d'armes remota anava a la dreta del motor. Despr\xc3\xa9s d'un redisseny els prototips van intercanviar el lloc de l'armament i el motor._NEWLINE_Despr\xc3\xa9s d'una comparativa entre el BMR-600, el V\xc3\xa9hicule de l'Avant Blind\xc3\xa9 (VAB) franc\xc3\xa8s de Renault Trucks i el su\xc3\xads MOWAG Piranha, es va escollir el BMR-600 per a l'ex\xc3\xa8rcit espanyol i va entrar a producci\xc3\xb3 amb una primera comanda de 15 vehicles l'any 1979. Els primers vehicles constru\xc3\xafts es van entregar i van entrar en servei aquell mateix any._NEWLINE_El 1982, Egipte va signar un contracte per 250 BMR-600 compost per (217 transports blindats de personal, 13 vehicles de comandament, 10 de recuperaci\xc3\xb3 i manteniment i 10 ambul\xc3\xa0ncies). Les entregues van comen\xc3\xa7ar a finals de 1984 i els usen els marines d'Egipte._NEWLINE_El 1983 l'Ar\xc3\xa0bia Saudita va encomanar 140 BMR-600 per la infanteria de marina saudita, que s'entregarien el 1985._NEWLINE_El 1986 el Per\xc3\xba tamb\xc3\xa9 va comprar un total de 25 BMR-600. Eren 20 transports blindats de personal, 1 vehicle de comandament i 4 blindats de suport amb una torreta de dos homes equipada amb un can\xc3\xb3 de 90 mm, tamb\xc3\xa9 usats pels marines._NEWLINE_El 29 de maig de 1994 l'ex\xc3\xa8rcit espanyol va aprovar un pla de modernitzaci\xc3\xb3 de 646 BMR-600. Es va substituir el motor per un nou Scania DS9 61A 24S de 310 CV de pot\xc3\xa8ncia, s'hi va afegir blindatge passiu d'acer, un sistema d'aire condicionat i protecci\xc3\xb3 NBQ. El 2001, ENASA es va adherir al conglomerat Santa B\xc3\xa1rbara Sistemas que posteriorment es convertiria en societat an\xc3\xb2nima que compraria l'estatunidenca General Dynamics. Aix\xc3\xad, a partir del 2001 seria aquesta empresa la que s'encarregaria de la modernitzaci\xc3\xb3 dels blindats._NEWLINE_El BMR-600 i les seves variants han estat usat extensivament en els diferents conflictes en qu\xc3\xa8 s'ha involucrat Espanya. L'any 1991, amb l'esclat de la Guerra de Iugosl\xc3\xa0via, l'ONU acordaria l'enviament d'una for\xc3\xa7a internacional, Espanya hi col\xc2\xb7laboraria enviant alguns BMR-600. Amb els atemptats de l'11 de setembre de 2001 es desencadenaria la Guerra contra el terrorisme. L'Iraq i l'Afganistan serien ocupats per tropes internacionals, Espanya tamb\xc3\xa9 hi enviaria els seus BMR. Finalment, el darrer lloc on s'han usat \xc3\xa9s al L\xc3\xadban._NEWLINE_Fins al 2012, l'ex\xc3\xa8rcit espanyol va mantenir en actiu 500 d'aquests vehicles, i encara en fa servir actualment. El 2007 el Ministeri de Defensa espanyol va aprovar un pla de renovaci\xc3\xb3 de vehicles blindats que consistia en l'adquisici\xc3\xb3 de 575 blindats RG-MK5E Nyala i LMV Lince, molt protegits contra mines i artefactes explosius improvisats, amb una inversi\xc3\xb3 de 321 milions d'euros. _NEWLINE_Aquest programa d'adquisicions constava de tres fases i te\xc3\xb2ricament havia de permetre la substituci\xc3\xb3 a les missions internacionals dels tot-terreny An\xc3\xadbal, els VAMTAC (Veh\xc3\xadculos de Alta Movilidad T\xc3\xa1ctica) i els BMR. La primera fase, que es va dur a terme fins al 2009, va resultar en l'entrega de 220 vehicles. La segona fase es va encallar a causa de retards i diversos problemes el\xc3\xa8ctrics als vehicles i fins a finals de 2014 no es preveu que s'envi\xc3\xafn. Aix\xc3\xb2 ha provocat que el BMR encara estigui desplegat a missions internacionals. Finalment, a partir del 2017, es preveu l'adquisici\xc3\xb3 d'un nou vehicle 8x8 fruit d'un desenvolupament internacional conjunt.\n_START_SECTION_\nBlindatge i distribuci\xc3\xb3\n_START_PARAGRAPH_\nEl cos del BMR-600 \xc3\xa9s una barcassa feta amb xapes d'alumini soldades. A la part frontal hi ha blindatge espaiat per oferir m\xc3\xa9s protecci\xc3\xb3. Als BMR M1 actuals s'hi va afegir un blindatge passiu compost per l\xc3\xa0mines d'acer. Aquesta protecci\xc3\xb3 resisteix, a l'arc frontal, foc d'armes lleugeres d'un calibre de fins a 12,7 mm. A la resta del blindat la protecci\xc3\xb3 es garanteix fins als calibres de 7,62 mm i contra la metralla d'obusos de fins a 155 mm. Per sota del buc el BMR-600 pot aguantar explosions de mines antipersona carregades amb, com a m\xc3\xa0xim, 3 kg d'alt explosiu. Aquesta protecci\xc3\xb3 s'ha demostrat insuficient als conflictes actuals: els IED i les mines antitancs han reeixit penetrar diversos cops al vehicle, matant tripulants._NEWLINE_La forma del vehicles \xc3\xa9s rectangular amb un gran sortint al davant, formant una petita proa per quan ha de d'avan\xc3\xa7ar per l'aigua. Sobre aquesta proa hi ha una planxa met\xc3\xa0l\xc2\xb7lica que s'ha d'abatre quan va per l'aigua per evitar que s'enfonsi. Els laterals s\xc3\xb3n lleugerament inclinats cap a l'interior, i el darrere del blindat \xc3\xa9s inclinat cap a fora. L'estaci\xc3\xb3 d'armes remota, que pot rotar 360\xc2\xb0, est\xc3\xa0 col\xc2\xb7locada sobre una c\xc3\xbapula amb periscopis, al davant i a l'esquerra del vehicle. Tot el conjunt s'aguanta sobre 6 rodes tractores independents._NEWLINE_El BMR-600 t\xc3\xa9 tres compartiments: el compartiment del conductor, el de tropa i el del motor. El del conductor \xc3\xa9s al frontal esquerra del blindat i disposa d'una escotilla damunt seu per sortir. A la seva dreta, tamb\xc3\xa9 al davant, hi ha el compartiment del motor que es pot examinar mitjan\xc3\xa7ant una portella que hi ha al frontal del buc, les entrades d'aire s\xc3\xb3n a sobre i el tub d'escapament est\xc3\xa0 situat al lateral dret, exteriorment. Darrere del conductor hi ha l'operador de r\xc3\xa0dio/artiller, just a sota la torreta TC-3, que tamb\xc3\xa9 connecta amb el compartiment de tropa. Aquesta darrera part disposa de dues grans portelles al sostre i una altra que ocupa tot el darrere del vehicle, que es pot abatre hidr\xc3\xa0ulicament. Tamb\xc3\xa9 es pot sortir pel darrere fent servir una porta convencional que hi ha a l'esquerra de l'escotilla abatible, per si aquesta fall\xc3\xa9s. Depenent del model al compartiment de la infanteria hi poden haver fins a 6 espitlleres, als laterals i al darrere, per disparar amb les armes personals des de dins del blindat._NEWLINE_El BMR-600 tamb\xc3\xa9 pot incorporar un sistema de protecci\xc3\xb3 contra agents NBQ (nuclears, biol\xc3\xb2gics i qu\xc3\xadmics), m\xc3\xa9s sistemes de telecomunicacions, un sistema de navegaci\xc3\xb3 per sat\xc3\xa8l\xc2\xb7lit, 6 llan\xc3\xa7agranades amb granades de fum al lateral esquerra del buc i aire condicionat. Per altra banda, el compartiment del motor disposa d'un detector i supressor autom\xc3\xa0tic d'incendis.\n_START_SECTION_\nArmament\n_START_PARAGRAPH_\nL'armament del BMR-600, normalment, \xc3\xa9s una metralladora Browning M2HB de 12,7 mm que va controlada des de l'interior del vehicle amb una torreta controlada mec\xc3\xa0nicament. El muntatge permet que l'arma roti 360\xc2\xb0 i tingui un arc de foc vertical de 75\xc2\xba, amb una elevaci\xc3\xb3 que va des dels -15\xc2\xba fins al 60\xc2\xba. Aquesta variant de la mundialment utilitzada Browning M2, dissenyada durant la Primera Guerra Mundial, est\xc3\xa0 fabricada amb un can\xc3\xb3 m\xc3\xa9s pesant que en facilita la refrigeraci\xc3\xb3 per aire. T\xc3\xa9 un abast efectiu de 2.000 metres amb una cad\xc3\xa8ncia de foc de 500 bales per minut. La seva munici\xc3\xb3, cartutxos de calibre 12.7x99mm NATO, \xc3\xa9s molt efectiva contra vehicles lleugers i infanteria._NEWLINE_A m\xc3\xa9s a m\xc3\xa9s, segons la variant, el BMR-600 pot dur altre armament com: una metralladora MG1A1 de 7,62 mm, un llan\xc3\xa7agranades autom\xc3\xa0tic LAG-40, un llan\xc3\xa7am\xc3\xadssils per m\xc3\xadssils antitancs guiats MILAN, un llan\xc3\xa7am\xc3\xadssils per m\xc3\xadssils antitancs guiats TOW, un morter pesant L-65 de 120 mm o un morter LN M-85 de 81 mm.\n_START_SECTION_\nSistema motor\n_START_PARAGRAPH_\nEl motor inicial que duia el BMR-600 era un di\xc3\xa8sel Pegaso 9157/8 de 306 CV. L'any 1996, despr\xc3\xa9s de guanyar una competici\xc3\xb3, Scania Hispania va guanyar el contracte per subministrar 700 motors Scania DS9 a Santa B\xc3\xa1rbara Sistemas. Aquests motors, m\xc3\xa9s compactes i amb un consum m\xc3\xa9s eficient, haurien de substituir els que tenien el VEC-M1 i el BMR-600 de l'ex\xc3\xa8rcit espanyol. _NEWLINE_L'Scania DS9 \xc3\xa9s un motor di\xc3\xa8sel de sis cilindres en l\xc3\xadnia que pot desenvolupar 310 CV a 2.200 rpm. Com que ocupava menys espai i era m\xc3\xa9s lleuger que el Pegaso, aquest motor va permetre afegir blindatge addicional al BMR-2._NEWLINE_Aquest motor va acoblat a una transmissi\xc3\xb3 autom\xc3\xa0tica amb sis marxes endavant i una endarrere, tamb\xc3\xa9 incorpora un convertidor de parell i un retardador hidr\xc3\xa0ulic. Finalment, per poder girar amb m\xc3\xa9s facilitat, el BMR-600 disposa de direcci\xc3\xb3 assistida al primer i tercer eix._NEWLINE_La suspensi\xc3\xb3 \xc3\xa9s independent per cada una de les 6 rodes motrius i \xc3\xa9s una combinaci\xc3\xb3 de tipus hidropneum\xc3\xa0tic i MacPherson. Aix\xc3\xb2 permet que cada roda es pugui aixecar o abaixar 275 mm, segons el terreny que estigui creuant. Els pneum\xc3\xa0tics s\xc3\xb3n a prova de punxades._NEWLINE_Aquest conjunt permet que el BMR-600 assoleixi velocitats d'aproximadament 100 km/h en carretera amb un abast m\xc3\xa0xim d'uns 700 km amb 385 L de carburant. La mobilitat del blindat \xc3\xa9s considerable, pot superar pendents del del 60%, talussos laterals del 30%, obstacles verticals de 0,6 m i trinxeres o forats d'1,2 m. Per altra banda, el radi de gir circular \xc3\xa9s de 7,5 m._NEWLINE_A m\xc3\xa9s a m\xc3\xa9s, el BMR-600 \xc3\xa9s totalment amfibi, sent impulsat a l'aigua per les mateixes rodes o per uns jets opcionals. Sense els jets la velocitat per aigua \xc3\xa9s de 4,5 km/h, mentre que si s'instal\xc2\xb7len els jets pot arribar als 10 km/h per aigua. Abans d'entrar a l'aigua, per poder flotar, s'ha d'abaixar una aleta de compensaci\xc3\xb3 que es plega cap endarrere sobre la proa del blindat i s'han d'engegar les bombes de sentina, per treure l'aigua que s'escola dins.\n_START_SECTION_\nEquip electr\xc3\xb2nic i \xc3\xb2ptic\n_START_PARAGRAPH_\nEn l'apartat electr\xc3\xb2nic el BMR-600 porta de s\xc3\xa8rie un sistema de detecci\xc3\xb3 i apagat autom\xc3\xa0tic d'incendis al compartiment del motor. Despr\xc3\xa9s de la modernitzaci\xc3\xb3 es van afegir pilots al panell del conductor, que alerten de possibles errades dels sistemes, per facilitar-ne el manteniment. Opcionalment s'hi pot afegir un sistema de navegaci\xc3\xb3 per sat\xc3\xa8l\xc2\xb7lit i un visor nocturn pel conductor._NEWLINE_El BMR-600 ofereix una s\xc3\xa8rie de sistemes \xc3\xb2ptics perqu\xc3\xa8 la tripulaci\xc3\xb3 pugui observar l'entorn. El conductor disposa d'un gran parabrisa rectangular blindat al davant, que es pot protegir amb una planxa met\xc3\xa0l\xc2\xb7lica abatible, i de dues petites finestres als laterals. L'artiller/operador de r\xc3\xa0dio, que est\xc3\xa0 sota la torreta mec\xc3\xa0nica TC-3 de Santa B\xc3\xa1rbara Sistemas, disposa de 8 periscopis que li ofereixen una visi\xc3\xb3 de 360\xc2\xb0. Finalment, segons el model, els soldats poden tenir fins a 6 visors i espitlleres per disparar als laterals i al darrere del blindat."